CELEX: 32015R1006
Language: sk
Date: 2015-06-25 00:00:00
Title: Nariadenie Komisie (EÚ) 2015/1006 z 25. júna 2015, ktorým sa mení nariadenie (ES) č. 1881/2006, pokiaľ ide o maximálne hodnoty obsahu anorganického arzénu v potravinách (Text s významom pre EHP)

26.6.2015   
            
            
               SK
            
            
               Úradný vestník Európskej únie
            
            
               L 161/14
            
         NARIADENIE KOMISIE (EÚ) 2015/1006
   z 25. júna 2015,
   ktorým sa mení nariadenie (ES) č. 1881/2006, pokiaľ ide o maximálne hodnoty obsahu anorganického arzénu v potravinách
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 315/93 z 8. februára 1993, ktorým sa ustanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,
   keďže:
   
               (1)
            
            
               Nariadením Komisie (ES) č. 1881/2006 (2) sa stanovujú maximálne hodnoty obsahu určitých kontaminantov v potravinách.
            
         
               (2)
            
            
               Vedecká skupina pre kontaminanty v potravinovom reťazci (ďalej len „skupina CONTAM“) Európskeho úradu pre bezpečnosť potravín (ďalej len „EFSA“) prijala 12. októbra 2009 stanovisko k arzénu (3) v potravinách. V tomto stanovisku skupina CONTAM dospela k záveru, že dočasný prípustný týždenný príjem (PTWI) vo výške 15 μg/kg telesnej hmotnosti, ktoré stanovil Spoločný výbor expertov FAO/WHO pre prídavné látky v potravinách (JECFA) už nie je primeraný, keďže údaje ukázali, že anorganický arzén spôsobuje okrem rakoviny kože aj rakovinu pľúc a močového mechúra, a že rozsah nepriaznivých účinkov sa preukázal pri expozíciách nižších než tie, ktoré boli preskúmané výborom JECFA.
            
         
               (3)
            
            
               Skupina CONTAM určila rozsah spodných limitných hodnôt spoľahlivosti porovnávacej dávky (BMDL01) medzi 0,3 a 8 μg/kg telesnej hmotnosti na deň pre rakovinu pľúc, kože a močového mechúra, ako aj kožných lézií. Vo vedeckom stanovisku sa dospelo k záveru, že odhadovaná dietetická expozícia anorganickému arzénu v prípade európskych spotrebiteľov s priemernou a vysokou úrovňou spotreby je v rozsahu identifikovaných hodnôt BMDL01 a že rozpätie expozície je teda malé alebo nulové a možnosť rizika v prípade niektorých spotrebiteľov nemožno vylúčiť.
            
         
               (4)
            
            
               Vo vedeckom stanovisku sa za osoby s najväčšou dietetickou expozíciou anorganickému arzénu určili osoby s vysokou spotrebou ryže v Európe, akými sú určité etnické skupiny a deti do troch rokov. Dietetická expozícia anorganickému arzénu u detí do troch rokov, a to aj z potravín na báze ryže, sa vo všeobecnosti odhaduje na približne dvojnásobok až trojnásobok dietetickej expozície u dospelých.
            
         
               (5)
            
            
               Keďže v prípade ryže a výrobkov z ryže je analýza anorganického arzénu spoľahlivá, mali by sa pre ne stanoviť maximálne hodnoty obsahu anorganického arzénu. S ohľadom na obsah arzénu by sa mali navrhnúť diferencované maximálne hodnoty.
            
         
               (6)
            
            
               Vedecké informácie o potrebe špecifickej maximálnej hodnoty pre predparenú bielenú ryžu sú z nedávneho obdobia. Preto by členské štáty mali do 1. januára 2018 zozbierať dodatočné údaje o obsahu anorganického arzénu v tejto komodite, aby sa potvrdila potreba špecifickej maximálnej hodnoty pre túto komoditu a prehodnotil maximálny limit.
            
         
               (7)
            
            
               Z údajov o výskyte vyplýva, že ryžové vafle, ryžové oblátky, ryžové krekry a ryžové koláče môžu obsahovať vysoké hodnoty obsahu anorganického arzénu a tieto komodity môžu významne prispieť k dietetickej expozícii dojčiat a malých detí. Preto by sa mali v prípade týchto komodít zvážiť špecifické maximálne hodnoty.
            
         
               (8)
            
            
               Ryža je dôležitou zložkou širokej škály potravín pre dojčatá a malé deti. Preto by sa mali pre túto komoditu v prípade, že sa použije ako zložka na výrobu takýchto potravín, stanoviť osobitné maximálne hodnoty.
            
         
               (9)
            
            
               Členským štátom a prevádzkovateľom potravinárskych podnikov by sa mal poskytnúť čas na to, aby sa mohli prispôsobiť novým maximálnym hodnotám stanoveným týmto nariadením. Dátum uplatňovania maximálnych hodnôt obsahu arzénu by sa preto mal odložiť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 1881/2006 sa mení v súlade s prílohou k tomuto nariadeniu.
   Článok 2
   Maximálne hodnoty obsahu arzénu v pododdiele 3.5. [Arzén (anorganický)] prílohy k nariadeniu (ES) č. 1881/2006 v znení tohto nariadenia sa uplatňujú od 1. januára 2016.
   Potraviny, ktoré nespĺňajú tieto maximálne hodnoty obsahu a ktoré sú v súlade so zákonom uvedené na trh pred dátumom uplatňovania, sa môžu naďalej predávať po uvedenom dátume až do dátumu ich minimálnej trvanlivosti alebo dátumu spotreby.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. júna 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 37, 13.2.1993, s. 1.
   
      (2)  Nariadenie Komisie (ES) č. 1881/2006 z 19. decembra 2006 , ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).
   
      (3)  Scientific Opinion on Arsenic in Food (Vedecké stanovisko k arzénu v potravinách). Vestník EFSA (EFSA Journal) (2009) 7(10):1351.
   
      PRÍLOHA
      Príloha k nariadeniu (ES) č. 1881/2006 sa mení takto:
      
                  1.
               
               
                  Za pododdiel 3.4 Cín (anorganický) sa vkladá tento pododdiel:
                  
                              „3.5
                           
                           
                              
                                 Arzén (anorganický) (50) (51)
                           
                           
                               
                           
                        
                              3.5.1
                           
                           
                              Nepredparená bielená ryža (hladená alebo biela ryža)
                           
                           
                              0,20
                           
                        
                              3.5.2
                           
                           
                              Predparená ryža a lúpaná ryža
                           
                           
                              0,25
                           
                        
                              3.5.3
                           
                           
                              Ryžové vafle, ryžové oblátky, ryžové krekry a ryžové koláče
                           
                           
                              0,30
                           
                        
                              3.5.4
                           
                           
                              Ryža určená na výrobu potravín pre dojčatá a malé deti (3)
                           
                           
                              0,10“
                           
                        
            
                  2.
               
               
                  Vkladajú sa koncové poznámky (50) a (51):
                  
                              „(50)
                           
                           
                              Suma As(III) a As(V).
                           
                        
                              (51)
                           
                           
                              Ryža, lúpaná ryža, bielená ryža a predparená ryža podľa vymedzenia v norme Codex-u 198 – 1995.“